Η συστολική και η διαστολική αποτελούν τα δύο είδη στα οποία διακρίνεται η αρτηριακή πίεση. Κατά την άντληση αίματος από την καρδιά προς την αορτή, τη βασική αρτηρία του σώματος, οι αρτηρίες μεταφέρουν αίμα στο σώμα με πίεση. Η συστολική πίεση αφορά στην πιο υψηλή πίεση στα τοιχώματα των αρτηριών κατά τη διάρκεια των χτύπων της καρδιάς, ενώ η διαστολική πίεση αφορά στην ελάχιστη πίεση στα τοιχώματα των αρτηριών κατά την κατάσταση «ξεκούρασης» της καρδιάς (διαστολής), μεταξύ των χτύπων της. Η αριθμητική διαφορά ανάμεσα στη συστολική και τη διαστολική πίεση λέγεται παλμική πίεση. Η φυσιολογική τιμή της παλμικής πίεσης είναι 40 mm Hg.